arnastofnun/IGC-2024 huggingface dataset:
Ákvörðun EES-nefndarinnar nr. 116/2015 um breytingu á XIII. viðauka og XIX. viðauka við EES-samninginn Þingsályktun - þingskjal nr. 877

145. löggjafarþing 2015–2016.

Þingskjal 877 - 431. mál.

Nr. 11/145.

Þingsályktun um staðfestingu ákvörðunar sameiginlegu EES-nefndarinnar nr. 116/2015 um breytingu á XIII. viðauka (Flutningastarfsemi) og XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 116/2015, frá 30. apríl 2015, um breytingu á XIII. viðauka (Flutningastarfsemi) og XIX. viðauka (Neytendavernd) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (ESB) nr. 1177/2010 frá 24. nóvember 2010 um réttindi farþega sem ferðast á sjó eða skipgengum vatnaleiðum og um breytingu á reglugerð (EB) nr. 2006/2004.

Samþykkt á Alþingi 23. febrúar 2016.
Ákvörðun EES-nefndarinnar nr. 188/2015 um breytingu á XIII. viðauka við EES-samninginn Þingsályktun - þingskjal nr. 878

145. löggjafarþing 2015–2016.

Þingskjal 878 - 432. mál.

Nr. 12/145.

Þingsályktun um staðfestingu ákvörðunar sameiginlegu EES-nefndarinnar nr. 188/2015 um breytingu á XIII. viðauka (Flutningastarfsemi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 188/2015, frá 10. júlí 2015, um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2009/123/EB frá 21. október 2009 um breytingu á tilskipun 2005/ 35/EB um mengun sem á upptök sín um borð í skipum og innleiðingu viðurlaga við brotum.

Samþykkt á Alþingi 23. febrúar 2016.
Ákvörðun EES-nefndarinnar nr. 191/2015 um breytingu á XX. viðauka við EES-samninginn Þingsályktun - þingskjal nr. 879

145. löggjafarþing 2015–2016.

Þingskjal 879 - 433. mál.

Nr. 13/145.

Þingsályktun um staðfestingu ákvörðunar sameiginlegu EES-nefndarinnar nr. 191/2015 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 191/2015, frá 10. júlí 2015, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2008/99/EB frá 19. nóvember 2008 um vernd umhverfisins með refsiákvæðum.

Samþykkt á Alþingi 23. febrúar 2016.
Ákvörðun EES-nefndarinnar nr. 195/2015 um breytingu á XX. viðauka við EES-samninginn Þingsályktun - þingskjal nr. 880

145. löggjafarþing 2015–2016.

Þingskjal 880 - 434. mál.

Nr. 14/145.

Þingsályktun um staðfestingu ákvörðunar sameiginlegu EES-nefndarinnar nr. 195/2015 um breytingu á XX. viðauka (Umhverfismál) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 195/2015, frá 10. júlí 2015, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2012/19/ESB frá 4. júlí 2012 um raf- og rafeindabúnaðarúrgang (endursamin).

Samþykkt á Alþingi 23. febrúar 2016.
Fullgilding stofnsamnings um Innviðafjárfestingabanka Asíu Þingsályktun - þingskjal nr. 881

145. löggjafarþing 2015–2016.

Þingskjal 881 - 436. mál.

Nr. 15/145.

Þingsályktun um fullgildingu stofnsamnings um Innviðafjárfestingabanka Asíu.

Alþingi ályktar að heimila ríkisstjórninni að fullgilda fyrir Íslands hönd stofnsamning Innviðafjárfestingabanka Asíu sem undirritaður var í Peking 29. júní 2015.

Samþykkt á Alþingi 23. febrúar 2016.
Jafnréttissjóður Íslands Þingsályktunartillaga - þingskjal nr. 908

145. löggjafarþing 2015–2016.

Þingskjal 908 - 563. mál.

Tillaga til þingsályktunar um breytingu á þingsályktun um Jafnréttissjóð Íslands, nr. 13/144.

Flm.: Ragnheiður Ríkharðsdóttir, Ásmundur Einar Daðason, Helgi Hjörvar,

Svandís Svavarsdóttir, Brynhildur Pétursdóttir, Birgitta Jónsdóttir.

Alþingi ályktar að eftirfarandi breyting verði gerð á þingsályktun um Jafnréttissjóð Íslands, nr. 13/144: 2. mgr. ályktunarinnar orðast svo:

Alþingi kjósi fimm manna stjórn sjóðsins og jafnmarga til vara.

Greinargerð.

Hinn 19. júní 2015 var samþykkt á Alþingi þingsályktun um Jafnréttissjóð Íslands, nr. 13/144, í tilefni þess að 100 ár voru þá liðin frá því að konur fengu kosningarrétt með stjórnarskrárbreytingu sem gerð var 19. júní 1915. Með ályktuninni var stofnaður Jafnréttissjóður Íslands sem skal njóta framlaga af fjárlögum næstu fimm ár á eftir, þ.e. 2016–2020, og styrkja margvísleg verkefni sem hafa þann tilgang að auka jafnrétti kynjanna. Skv. 2. mgr. þingsályktunarinnar skal Alþingi kjósa í stjórn sjóðsins þrjá aðila og þrjá til vara. Með tillögu þessari er lagt til að stjórnarmönnum verði fjölgað úr þremur í fimm í samræmi við samkomulag formanna þingflokka sem sæti eiga á Alþingi.
Fríverslunarsamningur við Japan Þingsályktun - þingskjal nr. 924

145. löggjafarþing 2015–2016.

Þingskjal 924 - 22. mál.

Nr. 16/145.

Þingsályktun um fríverslunarsamning við Japan.

Alþingi ályktar að fela ríkisstjórninni að hefja undirbúning fríverslunarsamnings við Japan á grundvelli yfirlýsinga japönsku ríkisstjórnarinnar um að auka hlut fríverslunar í milliríkjaviðskiptum.

Samþykkt á Alþingi 1. mars 2016.
Jafnréttissjóður Íslands Þingsályktun - þingskjal nr. 926

145. löggjafarþing 2015–2016.

Þingskjal 926 - 563. mál.

Nr. 17/145.

Þingsályktun um breytingu á þingsályktun um Jafnréttissjóð Íslands, nr. 13/144.

Alþingi ályktar að eftirfarandi breyting verði gerð á þingsályktun um Jafnréttissjóð Íslands, nr. 13/144: 2. mgr. ályktunarinnar orðast svo:

Alþingi kjósi fimm manna stjórn sjóðsins og jafnmarga til vara.

Samþykkt á Alþingi 1. mars 2016.
Aðild Gvatemala að fríverslunarsamningi milli EFTA-ríkjanna og Mið-Ameríkuríkjanna Nefndarálit - þingskjal nr. 950

145. löggjafarþing 2015–2016.

Þingskjal 950 - 543. mál.

Leiðrétting.

Síðari umræða.

Nefndarálit um tillögu til þingsályktunar um fullgildingu bókunar um aðild Lýðveldisins

Gvatemala að fríverslunarsamningi milli EFTA-ríkjanna og Mið-Ameríkuríkjanna.

Frá utanríkismálanefnd.

Nefndin hefur fjallað um málið og fengið á sinn fund Högna S. Kristjánsson og Bergþór Magnússon frá utanríkisráðuneyti.

Með tillögunni er leitað heimildar Alþingis til fullgildingar á bókun um aðild Lýðveldisins Gvatemala að fríverslunarsamningi milli EFTA-ríkjanna og Mið-Ameríkuríkjanna sem undirrituð var 22. júní 2015 í Schaan í Liechtenstein.

Á 143. löggjafarþingi var ríkisstjórninni heimilað með ályktun Alþingis nr. 28/143 að fullgilda fríverslunarsamning EFTA-ríkjanna og Lýðveldisins Kostaríka og Lýðveldisins Panama. Í athugasemdum við fyrirliggjandi tillögu kemur fram að ekki hafi tekist að ljúka viðræðum við Gvatemala á sama tíma og þær því haldið áfram. Þeim lauk í október 2014 og var aðild Gvatemala að fríverslunarsamningnum samþykkt af sameiginlegri nefnd samningsaðila í júní 2015.

Í athugasemdum við tillöguna er bent á að með aðild Gvatemala að fríverslunarsamningnum batni mjög aðgengi íslenskra útflytjenda að mörkuðum í Gvatemala þar sem tollar af hvers kyns sjávarafurðum og langflestum iðnaðarvörum falla niður. Niðurfelling tollanna dreifist þó að hluta til á allt að 15 ára aðlögunartímabil. Þá falla tollar niður af útflutningi ýmissa landbúnaðarvara frá Íslandi, t.d. á lambakjöti, lifandi hestum og hrossakjöti, auk þess sem tollar falla niður eða lækka af ýmsum öðrum unnum og óunnum landbúnaðarafurðum. Af Íslands hálfu eru tollar af hvers kyns sjávarafurðum og iðnaðarvörum felldir niður þegar í stað og einnig eru tollar lækkaðir og felldir niður af ýmsum landbúnaðarvörum.

Viðskipti milli Íslands og Gvatemala hafa verið óveruleg fram til þessa en með lækkun og niðurfellingu tolla skapast aukin tækifæri á viðskiptum og aðgangur að markaði Gvatemala fyrir íslenska útflytjendur batnar.

Nefndin leggur til að tillagan verði samþykkt óbreytt.

Elín Hirst var fjarverandi við afgreiðslu málsins. Frosti Sigurjónsson var fjarverandi við afgreiðslu málsins en ritar undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis.

Alþingi, 3. mars 2016.
Samstarf við Grænland og Færeyjar um sjávarútvegsmál Nefndarálit - þingskjal nr. 960

145. löggjafarþing 2015–2016.

Þingskjal 960 - 77. mál.

Síðari umræða.

Nefndarálit um tillögu til þingsályktunar um að styrkja samstarf við Grænland og Færeyjar

um sjávarútvegsmál.

Frá utanríkismálanefnd.

Nefndin hefur fjallað um málið og fengið á sinn fund Unni Brá Konráðsdóttur, formann Íslandsdeildar Vestnorræna ráðsins, Ingu Dóru Markussen, framkvæmdastjóra Vestnorræna ráðsins, Vilborgu Ásu Guðjónsdóttur, alþjóðaritara Íslandsdeildar Vestnorræna ráðsins, Högna S. Kristjánsson, Bergþór Magnússon og Ragnheiði Harðardóttur frá utanríkisráðuneyti, Sigurberg Björnsson frá innanríkisráðuneyti og Sigurgeir Þorgeirsson frá atvinnuvega- og nýsköpunarráðuneyti.

Með tillögunni er lagt til að Alþingi skori á ríkisstjórnina að styrkja samstarf við landsstjórnir Færeyja og Grænlands um sjávarútvegsmál til að nýta til fulls þá sérstöðu sem Vestur-Norðurlönd hafa sem sjávarútvegssvæði. Kannað verði hvernig löndin geti aukið samstarf sitt á sviði sjávarútvegsmála og er lagt til að ríkisstjórnir landanna leggi niðurstöðurnar fram í sameiginlegri greiningu sem send verði til Vestnorræna ráðsins.

Í greinargerð með tillögunni kemur fram að hún sé lögð fram á grundvelli ályktunar Vestnorræna ráðsins nr. 3/2015 sem samþykkt var á ársfundi ráðsins í Runavík í Færeyjum 12. ágúst 2015. Þar segir einnig að Ísland, Grænland og Færeyjar séu í margvíslegu samstarfi á sviði sjávarútvegsmála, bæði á vegum opinberra aðila og atvinnulífs. Löndin ráði yfir einu stærsta fiskveiðisvæði heims en hafi ekki sameiginleg landfræðipólitísk markmið um hvernig þau nýti auðlindir hafsins. Vestnorræna ráðið telur að þessi þrjú lönd geti styrkt efnahag sinn til lengri tíma litið með því að hefja aukið samstarf, þar á meðal á sviði sjávarútvegs.

Á fundi nefndarinnar kom fram að Vestnorrænu löndin þrjú vinna nú þegar á mörgum sviðum sem varða sjávarútveg, til að mynda á sviði hafrannsókna sem auka þekkingu þjóðanna. Vilji er hjá íslenskum stjórnvöldum til að auka og styrkja samstarf milli landanna á þessu sviði og telur nefndin að tillaga þessi sé stórt skref í þá átt enda verði þá kannað á hvaða sviðum greinarinnar samstarf sé ákjósanlegast og hagkvæmast. Vestnorrænu löndin eiga það sameiginlegt að hafa mikilla hagsmuna að gæta á sviði sjávarútvegs og sameiginleg stefna og aukið samstarf um þessi mál styrkir samningsstöðu þeirra við önnur lönd og svæði.

Leggur nefndin til að tillagan verði samþykkt óbreytt.

Elín Hirst var fjarverandi við afgreiðslu málsins. Frosti Sigurjónsson var fjarverandi við afgreiðslu málsins en ritar undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis.

Alþingi, 3. mars 2016.
Áheyrnaraðild að Norðurskautsráðinu Þingsályktunartillaga - þingskjal nr. 988

145. löggjafarþing 2015–2016.

Þingskjal 988 - 607. mál.

Tillaga til þingsályktunar um stuðning við umsókn Vestnorræna ráðsins um áheyrnaraðild að Norðurskautsráðinu.

Frá Íslandsdeild Vestnorræna ráðsins.

Alþingi ályktar að skora á ríkisstjórnina að styðja við umsókn Vestnorræna ráðsins um áheyrnaraðild að Norðurskautsráðinu.

Greinargerð.

Tillaga þessi er lögð fram á grundvelli ályktunar Vestnorræna ráðsins nr. 1/2016 sem samþykkt var á aukaársfundi ráðsins í Grindavík 31. janúar 2016.

Vestnorræna ráðið sótti um áheyrnaraðild að Norðurskautsráðinu 27. ágúst 2014. Umsóknin var tekin fyrir á ráðherrafundi Norðurskautsráðsins í Iqaluit í Kanada 24. apríl 2015 en þar var ákveðið að fresta ákvörðun um allar umsóknir um áheyrnaraðild til næsta ráðherrafundar ráðsins í Fairbanks í Bandaríkjunum vorið 2017. Umsókn Vestnorræna ráðsins er því enn í ferli og þýðingarmikið að fylgja henni eftir fram til næsta ráðherrafundar. Mikilvægur liður í því er að þjóðþingin þrjú og stjórnvöld landanna vinni á áhrifaríkan hátt að því að umsóknin verði samþykkt.

Samhliða auknu alþjóðlegu mikilvægi málefna norðurslóða hefur Vestnorræna ráðið lagt sérstaka áherslu á málefni svæðisins síðastliðin ár. Umsókn ráðsins um áheyrnaraðild að Norðurskautsráðinu byggist ekki síst á mikilvægi þess að þjóðkjörnir þingmenn norðurslóða hafi möguleika á að hafa áhrif á ákvarðanatöku sem snertir réttindi og hagsmuni íbúa vestnorræna svæðisins. Með það markmið í huga hefur Vestnorræna ráðið á undanförnum árum beitt sér fyrir aukinni umræðu um lýðræði á norðurslóðum, m.a. með málstofum á Hringborði norðurslóða (e. Arctic Circle) og með því að tileinka þemaráðstefnu ráðsins 30.–31. janúar 2016 málefninu. Áheyrnaraðild að Norðurskautsráðinu mundi veita Vestnorræna ráðinu aðgang að fundum Norðurskautsráðsins auk þátttöku í einstökum vinnuhópum, svo sem vinnuhóp um sjálfbæra þróun svæðisins. Áheyrnaraðildin yrði liður í að styrkja samstarf landanna um málefni norðurslóða og treysta stöðu Vestnorræna ráðsins gagnvart alþjóðlegu samstarfi um málefni svæðisins.
Breyting á ályktun Alþingis um rannsókn á kaupum á 45,8% eignarhlut í Búnaðarbanka Íslands hf. o.fl. Þingsályktun - þingskjal nr. 11

146. löggjafarþing 2016–2017.

Nr. 1/146.

Þingskjal 11 - 9. mál.

Þingsályktun um breytingu á ályktun Alþingis nr. 40/145, um rannsókn á erlendri þátttöku í kaupum á 45,8% eignarhlut í Búnaðarbanka Íslands hf. o.fl.

Alþingi ályktar að 3. mgr. ályktunarinnar, nr. 40/145, orðist svo:

Rannsókninni ljúki svo fljótt sem verða má.

Samþykkt á Alþingi 15. desember 2016.
Frestun á fundum Alþingis Þingsályktun - þingskjal nr. 85

146. löggjafarþing 2016–2017.

Nr. 2/146.

Þingskjal 85 - 30. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 22. desember 2016 eða síðar, ef nauðsyn krefur, til 24. janúar 2017.

Samþykkt á Alþingi 22. desember 2016.
Breyting á ályktun Alþingis um rannsókn á kaupum á 45,8% eignarhlut í Búnaðarbanka Íslands hf. o.fl. Þingsályktunartillaga - þingskjal nr. 9

146. löggjafarþing 2016–2017.

Þingskjal 9 - 9. mál.

Tillaga til þingsályktunar um breytingu á ályktun Alþingis, nr. 40/145, um rannsókn á erlendri þátttöku í kaupum á 45,8% eignarhlut í Búnaðarbanka Íslands hf. o.fl.

Frá forsætisnefnd.

Alþingi ályktar að 3. mgr. ályktunarinnar, nr. 40/145, orðist svo:

Rannsókninni ljúki svo fljótt sem verða má.

Greinargerð.

Alþingi ályktaði 2. júní 2016, í samræmi við ákvæði laga um rannsóknarnefndir, að fram skyldi fara rannsókn á þátttöku þýska bankans Hauck & Aufhäuser Privatbankiers KGaA í kaupum á 45,8% eignarhlut ríkisins í Búnaðarbanka Íslands hf. Skv. 3. mgr. ályktunarinnar skyldi rannsókninni ljúka svo fljótt sem verða mátti og eigi síðar en 31. desember 2016. Til þess að annast rannsóknina skipaði forseti Alþingis, að höfðu samráði við forsætisnefnd og stjórnskipunar- og eftirlitsnefnd, Kjartan Bjarna Björgvinsson héraðsdómara.

Í skýrslu rannsóknarnefndarinnar til forseta Alþingis, dags. 8. desember 2016, sbr. 2. mgr. 12. gr. laga um rannsóknarnefndir, er gerð grein fyrir framgangi rannsóknarinnar. Kemur þar fram að nefndin hafði ráðgert, sem lokaþátt í rannsókn sinni, að boða tilgreind vitni til skýrslutöku 11. nóvember 2016. Þegar kom í ljós að þau höfnuðu slíku eða sinntu því ekki óskaði nefndin eftir því, sbr. 2. mgr. 8. gr. laga um rannsóknarnefndir, að þau yrðu kvödd fyrir héraðsdóm sem vitni til þess að svara spurningum um rannsóknina. Viðbrögð vitnanna við óskum rannsóknarnefndarinnar um upplýsingar hafa leitt til þess að tafir hafa orðið á störfum rannsóknarnefndarinnar og fyrirsjáanlegt er að nefndinni mun ekki takast að ljúka rannsókninni innan þeirra tímamarka sem ákveðin eru í ályktun Alþingis. Í skýrslu rannsóknarnefndarinnar um framgang rannsóknarinnar er talið æskilegt að fresturinn, sem nefndinni var veittur til að skila skýrslu sinni, verði framlengdur, enda yrði að öðrum kosti viðbúið að látið yrði reyna enn frekar á umboð og heimildir nefndarinnar fyrir dómstólum ef skýrslu verður ekki skilað fyrir 31. desember nk. Því er lagt til að Alþingi álykti að í stað þess að nefndin ljúki störfum sínum eigi síðar en 31. desember 2016 skuli hún ljúka störfum sínum svo fljótt sem verða má.
Heilbrigðisáætlun Þingsályktun - þingskjal nr. 1003

146. löggjafarþing 2016–2017.

Nr. 19/146.

Þingskjal 1003 - 57. mál.

Þingsályktun um gerð heilbrigðisáætlunar.

Alþingi ályktar að fela heilbrigðisráðherra að halda áfram vinnu við gerð heilbrigðisáætlunar og leggja hana fyrir Alþingi eins fljótt og mögulegt er. Í áætluninni verði verkferlar innan heilbrigðiskerfisins skýrðir og þar komi fram hvaða aðilar eigi að veita þjónustu innan kerfisins. Skilgreint verði hvaða þjónustu eigi að veita á Landspítalanum, hvaða þjónustu eigi að veita á heilbrigðisstofnunum víða um landið og hvaða þjónustu einkaaðilar eigi að hafa möguleika til að sinna og hvort það sé hagkvæmt og æskilegt. Áætlunin taki tillit til landfræðilegra þátta eins og samgangna og fjarlægða milli byggðarlaga. Jafnt aðgengi að heilbrigðisþjónustu án tillits til búsetu verði einnig tryggt með öflugri utanspítalaþjónustu. Jafnframt verði tekið tillit til forvarna, lýðheilsu, íbúaþróunar á starfssvæðum heilbrigðisstofnana, aldurssamsetningar íbúa, staðsetningar sjúkrabifreiða, aðgangs að sjúkraflugi og fjölda ferðamannastaða og sumarhúsabyggða. Í áætluninni komi einnig fram hvort og hvaða sóknarfæri séu í því að nýta auð sjúkrarými á heilbrigðisstofnunum á landsbyggðinni og létta þar með álagi af Landspítala. Við gerð þessarar heilbrigðisáætlunar verði haft samráð við fagfólk víðs vegar af landinu, helstu hagsmunaaðila og notendur. Velferðarnefnd Alþingis verði reglubundið upplýst um framgang málsins.

Fjármála- og efnahagsráðuneytið og mennta- og menningarmálaráðuneytið komi að vinnu við gerð heilbrigðisáætlunar til að tryggja fjármagn til málaflokksins og menntun fagfólks í heilbrigðisgreinum.

Markviss vinna að heilbrigðisáætlun hefjist strax á árinu 2017. Alþingi verði upplýst um framgang málsins eigi síðar en í upphafi haustþings 2017 og síðan með reglulegu millibili þar til verkinu er lokið.

Samþykkt á Alþingi 31. maí 2017.
Heildstæð stefna í málefnum einstaklinga með heilabilun Þingsályktun - þingskjal nr. 1004

146. löggjafarþing 2016–2017.

Nr. 20/146.

Þingskjal 1004 - 62. mál.

Þingsályktun um heildstæða stefnu í málefnum einstaklinga með heilabilun.

Alþingi ályktar að fela heilbrigðisráðherra að móta stefnu í málefnum einstaklinga með heilabilun sem feli í sér vitundarvakningu og fræðslu til almennings og aðstandenda, aukna áherslu á öflun tölulegra upplýsinga, markvissar rannsóknir og átak til að auka gæði umönnunar fyrir ört stækkandi sjúklingahóp í samfélaginu.

Samþykkt á Alþingi 31. maí 2017.
Jafnræði í skráningu foreldratengsla Þingsályktun - þingskjal nr. 1005

146. löggjafarþing 2016–2017.

Nr. 21/146.

Þingskjal 1005 - 102. mál.

Þingsályktun um jafnræði í skráningu foreldratengsla.

Alþingi ályktar að fela samgöngu- og sveitarstjórnarráðherra í samráði við dómsmálaráðherra að sjá til þess að tryggt verði að jafnræði ríki með foreldrum barna með tilliti til skráningar foreldratengsla í þjóðskrá og afnumin verði sú mismunun sem nú á sér stað gagnvart mæðrum í samkynja hjúskap eða sambúð.

Samþykkt á Alþingi 31. maí 2017.
Uppbygging að Hrauni í Öxnadal Þingsályktun - þingskjal nr. 1006

146. löggjafarþing 2016–2017.

Nr. 22/146.

Þingskjal 1006 - 193. mál.

Þingsályktun um uppbyggingu að Hrauni í Öxnadal.

Alþingi ályktar að fela mennta- og menningarmálaráðherra og umhverfis- og auðlindaráðherra að stuðla að uppbyggingu að Hrauni í Öxnadal til að heiðra minningu þjóðskáldsins Jónasar Hallgrímssonar. Ráðuneytin leiti í því skyni eftir samstarfi við eiganda jarðarinnar Hrauns í Öxnadal um fjármögnun og framkvæmd uppbyggingarinnar svo og um framtíðarskipulag starfsemi til heiðurs Jónasi. Nánari útfærsla verði í höndum ráðherra sem kynni Alþingi áætlun í þessa veru á haustþingi 2017.

Samþykkt á Alþingi 31. maí 2017.
Fjármálaáætlun 2018–2022 Þingsályktun - þingskjal nr. 1063

146. löggjafarþing 2016–2017.

Nr. 23/146.

Þingskjal 1063 - 402. mál.

Þingsályktun um fjármálaáætlun fyrir árin 2018–2022.

Alþingi ályktar, sbr. lög nr. 123/2015, um opinber fjármál, að stjórnvöld fylgi fjármálaáætlun um opinber fjármál fyrir árin 2018–2022, sem byggð er á fyrirliggjandi fjármálastefnu fyrir árin 2017–2022 og skilyrðum hennar, samkvæmt eftirfarandi yfirlitum um markmið fyrir afkomu og efnahag hins opinbera í heild og fyrir opinbera aðila og um áætlanir um þróun tekna og gjalda þeirra næstu fimm árin.

Alþingi telur að fjármálaáætlunin sé í samræmi við fyrirliggjandi fjármálastefnu fyrir árin 2017–2022.

Lykiltölur um afkomu og efnahag opinberra aðila.

Fjárstreymisyfirlit fyrir hið opinbera árin 2018–2022.

Fjárstreymisyfirlit fyrir A-hluta ríkissjóðs árin 2018–2022.

Fjárstreymisyfirlit fyrir A-hluta sveitarfélaga árin 2018–2022.

Heildarútgjöld málefnasviða árin 2018–2022.

Útgjaldarammar málefnasviða árin 2018–2022.

Samþykkt á Alþingi 1. júní 2017.
Minning tveggja alda afmælis Jóns Árnasonar Þingsályktunartillaga - þingskjal nr. 122

146. löggjafarþing 2016–2017.

Þingskjal 122 - 65. mál.

Tillaga til þingsályktunar um minningu tveggja alda afmælis Jóns Árnasonar.

Flm.: Vilhjálmur Bjarnason, Katrín Jakobsdóttir, Valgerður Gunnarsdóttir.

Alþingi ályktar að fela mennta- og menningarmálaráðherra að láta minnast Jóns Árnasonar, landsbókavarðar og þjóðsagnasafnara, með tilhlýðilegum hætti þegar tvær aldir eru liðnar frá fæðingu þessa merka fræðimanns á sviði íslensks menningararfs. Verði Jóns meðal annars minnst með því að Landsbókasafn Íslands og Háskóli Íslands standi fyrir veglegri ráðstefnu um lífsstarf hans. Þá verði sett upp lágmynd af Jóni í húsakynnum Landsbókasafnsins og einnig norður á Skaga, sem næst fæðingarstað hans. Slíkt látlaust minnismerki hæfði vel minningu Jóns.

Kostnaður við ráðstefnuhald og gerð minnismerkis greiðist af ríkissjóði og tillit verði tekið til þess í fjárlögum.

Greinargerð.

Tillaga þessi var áður flutt á 144. löggjafarþingi (369. mál) og á 145. löggjafarþingi (44. mál), en varð ekki útrætt.

Jón Árnason, landsbókavörður og þjóðsagnasafnari með meiru, fæddist á Hofi á Skagaströnd 17. ágúst 1819. Hann lést 4. september 1888. Hvíla bein hans í gamla kirkjugarðinum við Suðurgötu.

Jón Árnason og Magnús Grímsson hófu söfnun íslenskra þjóðsagna um miðja 19. öld. Þjóðernisvakning 19. aldar hafði meðal annars í för með sér áhuga á þeim frásögnum sem gengu mann fram af manni og enginn vissi höfund að og var farið að kalla þjóðsögur. Margir leikmenn og fræðimenn um alla Evrópu hófu að safna saman sögum, hver í sínu heimalandi. Áhrifamesta safnið var án efa safn þýsku bræðranna Grimm sem gáfu út Grimmsævintýri á árunum 1812–1815. Árangur af söfnun Jóns og Magnúsar leit dagsins ljós 1852 í bókinni Íslenzk æfintýri.

Fyrir forgöngu Jóns Sigurðssonar forseta og velvild Konrads Maurers kom út í Leipzig árin 1862 og 1864 tveggja binda útgáfa þjóðsagnasafns sem kennt er við Jón Árnason, Íslenzkar þjóðsögur og æfintýri. Heildarútgáfa safnsins birtist síðan á prenti á árunum 1954– 1961. Einn merkasti þjóðsagnafræðingur Evrópu á síðustu öld, írski fræðimaðurinn Séamus Ó Duilearga, lét þau ummæli falla að safn Jóns Árnasonar væri þjóðsagnasafn sem ætti engan sinn líka í víðri veröld.

Um Jón Árnason landsbókavörð segir í árbók Landsbókasafns 1944: „Það orkar ekki tvímælis, að hann er mestur verðleikamaður og gagnsmestur þeirra bókavarða, sem að safninu hafa komið hingað til, og myndi hans hafa notið enn betur, ef safnið hefði á fyrri árum hans haft betri fjárráð.“

Það er eðlilegt að slíks fræðimanns sem Jón Árnason var verði minnst með tilhlýðilegum hætti.

Áætlaður kostnaður við gerð og uppsetningu lágmynda er 2 millj. kr.

Áætlaður kostnaður við ráðstefnu og gestakomur henni tengdar er 2 millj. kr.